Document ID: 31999D0401

Komisijas Lēmums
(1999. gada 31. maijs),
ar kuru groza Komisijas Lēmumu 95/454/EK, ar ko nosaka īpašus nosacījumus Dienvidkorejas izcelsmes zvejniecības produktu ievešanai
(izziņots ar dokumenta Nr. C(1999) 1403)
(dokuments attiecas uz EEZ)
(1999/401/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 22. jūlija Direktīvu 91/493/EEK, ar ko nosaka veselības nosacījumus zvejniecības produktu ražošanai un laišanai tirgū [1], kurā jaunākie grozījumi izdarīti ar Direktīvu 97/79/EK [2], un jo īpaši tās 11. pantu,
(1) tā kā 1. pantā Komisijas 1995. gada 23. oktobra Lēmumā 95/454/EK, ar ko nosaka īpašus nosacījumus Dienvidkorejas izcelsmes zvejniecības un akvakultūras produktu ievešanai [3], ir noteikts, ka Lauksaimniecības, mežsaimniecības un zivsaimniecības ministrija - Valsts zvejniecības produktu inspekcijas iestāde ir Dienvidkorejas kompetentā iestāde, kas pārbauda un apstiprina zvejniecības un akvakultūras produktu atbilstību Direktīvas 91/493/EEK prasībām;
(2) tā kā pēc Korejas valdības pārstrukturēšanas kompetentā iestāde attiecībā uz zvejniecības produktu veselības sertifikātiem vairs nav Lauksaimniecības un mežsaimniecības ministrija, bet gan Jūras lietu un zivsaimniecības ministrija, un šī jaunā iestāde spēj efektīvi pārbaudīt spēkā esošo tiesību aktu piemērošanu; tā kā tādēļ ir jāgroza kompetentās iestādes nosaukums, kādu Komisija noteikusi Lēmumā 95/454/EK;
(3) tā kā ērtības labad Komisijas Lēmuma 95/454/EK formulējums ir jāsaskaņo ar formulējumiem, kas ir vēlāk pieņemtajos Komisijas lēmumos par īpašiem nosacījumiem dažu trešo valstu izcelsmes zvejniecības un akvakultūras produktu ievešanai;
(4) tā kā šajā lēmumā paredzētie pasākumi ir saskaņā ar Pastāvīgās veterinārijas komitejas atzinumu,
IR PIEŅĒMUSI ŠO LĒMUMU.
1. pants
Lēmumu 95/454/EK groza šādi.
1. Lēmuma 1. pantu aizstāj ar šādu pantu:
"1. pants
"Jūras lietu un zivsaimniecības ministrija - Valsts zvejniecības produktu inspekcijas iestāde" ir Dienvidkorejas kompetentā iestāde, kas pārbauda un apstiprina zvejniecības un akvakultūras produktu atbilstību Direktīvas 91/493/EEK prasībām."
2. Lēmuma 2. pantu aizstāj ar šādu pantu:
"2. pants
Zvejniecības un akvakultūras produktiem, kuru izcelsme ir Dienvidkorejā, ir jāatbilst šādiem nosacījumiem:
1. Visiem sūtījumiem ir jāpievieno numurēts oriģinālais veterinārsanitārais sertifikāts, kas ir pienācīgi aizpildīts, parakstīts, datēts un ir uz vienas lapas saskaņā ar šā lēmuma A pielikumā norādīto paraugu.
2. Produkcijai ir jābūt sūtītai no šā lēmuma B pielikumā uzskaitītiem apstiprinātiem uzņēmumiem, zivju pārstrādes kuģiem, saldētavām vai reģistrētiem saldētājkuģiem.
3. Izņemot attiecībā uz saldētiem zvejniecības produktiem, kas nav fasēti un ir paredzēti konservētas pārtikas ražošanai, uz visiem iesaiņojumiem ir jānorāda vārds "DIENVIDKOREJA" un izcelsmes uzņēmuma, zivju pārstrādes kuģa, saldētavas vai saldētājkuģa apstiprinājuma/reģistrācijas numurs neizdzēšamiem burtiem."
3. Lēmuma A pielikumu aizstāj ar šā lēmuma pielikumu.
2. pants
Šis lēmums ir adresēts dalībvalstīm.
Briselē, 1999. gada 31. maijā

Labels: 0
3
18
6